Obert el termini d'inscripció del XLVI Concurs d'aparadors nadalencs de Gandia
13 novembre 2024

## Obert el termini d'inscripció del XLVI Concurs d'aparadors nadalencs de Gandia13 novembre 2024Última actualització: 13 novembre 2024

![](../gestion/img/c37f6daa2b113048e592c742ae76ad9ce27f747b655241db1660c7339d9912ca.jpg)  
  

Elena Moncho, regidora delegada d'Economia, Empresa, Comerç i Innovació, acompanyada per Ximo Olaso, vicepresident de l'àrea de Cultura de la Junta Majors de Germandats de la Setmana Santa de Gandia, ha presentat aquest matí el XLVI Concurs d'aparadors nadalencs.

  
Moncho ha destacat que aquesta iniciativa “_ajuda a la dinamització del comerç local, fent-ho més atractiu als compradors_", i ha agraït la tasca dels organitzadors del concurs. A més, ha incidit que aquest any els comerços de totes les zones de la ciutat podran participar, amb la qual cosa s'espera que hi haja molta participació.

Tal com s'ha explicat a la compareixença, qualsevol comerç de la ciutat hi podrà participar, tenint en compte que haurà de comptar amb motius nadalencs i un Naixement.

El termini d'inscripció finalitzarà l'11 de desembre a les 23.59 hores. Les persones interessades podran tramitar la inscripció a [www.semanasantagandia.com,](http://www.semanasantagandia.com,) al local Museu de la Setmana Santa situat al carrer Abad Sola 108-110, o enviant un mail a cultura@semanasantagandia.com.

Tots els aparadors han d'estar exposats obligatòriament des del 12 de desembre al 7 de gener. El jurat, que estarà compost per professors i alumnes del cicle formatiu d'activitats comercials, avaluarà els aparadors inscrits els dies 17 i 18 de desembre.

Pel que fa als premis, que es donaran a conéixer el 19 de desembre. El primer serà un sopar i Spa a l'Hotel RH Bayrén, mentre que del segon al quart aparador rebran una cistella de Nadal.

Per part seua, Olaso ha destacat que des de la Setmana Santa es pretén potenciar el comerç a través de l'aparadorisme alhora que es posa en valor la figura del Naixement i ha agraït la col·laboració del departament de Comerç. “_Esperem tindre molts aparadors cridaners que ajuden a fomentar les compres i que aquest any se sumen molts establiments de totes les àrees comercials de la ciutat_”, ha finalitzat.

[Twittear](https://twitter.com/share)